1 Atrebatences et Tornacenses canonici in generali commemoratione familiarum nostrorum conscribantur. 2 In secreta beati Gregorii corrigitur : similiter de aliis sanctis quibus haec collecta dicitur : *Annue nobis, Domine, ut meritis beati Gregorii nobis famulis tuis haec prosit oblatio…* etc. 3 In antiphonis beatae Mariae Virginis ad *Benedictus* et ad *Magnificat*, et ad commemorationem eius quae ad laudes et ad vesperas fiunt, ob reverentiam eius et honorem, monachos concedimus extra stallum stare. 4 Commemoratio beati Bernardi fiat in horis beatae Mariae in laudibus et ad vesperas. Ad vesperas : *Benedictio Domini…* ; ad benedictus : *Consurgens diluculo…* Collecta : *Adesto supplicationibus nostris, omnipotens Deus…Iustum deduxit Dominus…* et in litaniis nominetur. 5 Scribatur in textu beati Matthaei evangelistae, ubi deest : *Diviserunt sibi vestimenta mea…* 6 Domino Praenestino episcopo quondam abbati Cistercii concessum est ut quandocumque auditus fuerit obitus eius, tres missae a singulis sacerdotibus reddantur praeter debitum Capituli generalis, et hoc in singulis domibus scribatur in regula. 7 Incisi ad domos proprias non nisi per generale Capitulum revertantur. 8 Qui de remotis provinciis ultra tres equos ad quatuor primas domos vel infra adduxerint, tribus diebus sint in levi culpa, uno eorum in pane et aqua ; 9 Qui vero de cetero praesumpserint, tam abbas quam socii eius, omni sexta feria eundo et redeundo sint in pane et aqua. Qui vero ipsos equos ad vendendum adduxerint, eorum pretium reddant Capitulo generali. 10 Abbas, prior, subprior et cellerarii in quorum domo monachus aliquis sine litteris commendatitiis receptus fuerit, quamdiu ibi fuerit omni sexta feria sint in pane et aqua. 11 De medietariis et cressementis animalium, antiqua sententia teneatur. Transgressor huius sententiae omni sexta feria sit in pane et aqua, nisi usque ad Pascha ab omnibus cressementis et medietariis se fuerit absolutum. 12 Monachi et conversi qui praedicando incedunt, et quamdam levitatis videntur includere novitatem, a proprio abbate ad alias domos Ordinis emittantur, non nisi per generale Capitulum reversuri. 13 De conversis qui simul comedunt in villis, et unum priorem constituunt ad loquendum, praecipitur firmiter observandum, ita ut qui ita fregerint silentium sequenti die sint in pane et aqua, et abstineant ab altari donec in capitulo culpam suam recognoscant. 14 In litteris patentibus quae dantur monachis et conversis nostris terminus conscribatur, ultra quem eis non valeant. 15 Quia in sigillis Ordinis quaedam discordia invenitur, et quamdam videtur inducere novitatem, praecipitur quatenus amodo in sigillis nulla discrepantia habeatur ; sed sola et simplici effigie cum baculo, vel sine effigie cum manu et baculo annotetur ; et hoc praesentes abbates usque ad Pascha impleant, et qui praesentes non sunt, post quadraginta dies ex quo eis haec sententia innotuerit, similiter hoc faciant. Qui autem scienter hoc transgressus fuerit, ex tunc omni sexta feria sit in pane et aqua. 16 Qui in remotis sunt partibus, si eis aliqua poenitentia iniungitur, per aliquem renuntient Capitulo si adimpleverint. 17 Cavendum est ne quis abbas eodem anno visitet eum a quo fuerit visitatus. Quod si, forte contigerit, qui fecerit et factum et causam facti fateatur. 18 Commemorationes sanctorum et officia defunctorum non fiant in aliquibus domibus Ordinis, praeter consuetudinem Ordinis, nisi per generale Capitulum et sicubi aliter praesumptum fuerit, eadem die conventus sit in pane et aqua. 19 Conversi de via vel de foris venientes, super genua prosternantur. 20 Si aliquis de quatuor primis abbatibus in Cistercio tempore Capituli generalis aliquos abbates duxerit convocandos, caveat qui convocat, caveant etiam et convocati, ne quid ibi oriatur quod schisma vel conspirationem vel dissensionem aliquam redoleat. Si autem, quod absit, huius tam necessariae constitutionis transgressor quis fuerit deprehensus absque retractatione in instanti deponatur. Haec autem sententia post illam qualiter se habeant abbates tempore Capituli scribatur, et annis singulis cum illa recitetur. 21 De fratre Geroldo, monacho de Claustro, committitur abbatibus de Novocastro et de Sancto-Georgio, secundum quod eis iniunctum est exequendum. 22 Excessus monachorum de Buts committitur abbatibus de Obezina, de Gratia Dei, et de Albis Petris, districtius corrigendus praemissa diligenti inquisitione. 23 Monachi Sancti-Sulpitii missi in Massiliam usque ad Adventum Domini revocentur ; si qui vero infra praedictum terminum venire contempserint, extra Ordinem *habeantur,* et hoc eis per abbatem Locedii nuncietur. 24 Abbas de Fontanis qui abbatem Claraevallis minus reverenter suscepit, tribus diebus sit in levi culpa, uno eorum in pane et aqua. 25 Monachi Norvegiae qui regi excommunicato missas celebraverunt, tribus diebus sint in gravi culpa, uno eorum in pane et aqua, et per annum sint ultimi, et abstineant a divinis. Ceteri vero qui ei vel in mensa vel in osculo vel oratione scienter communicaverunt, in capitulo verberentur, et tribus sextis feriis sint in pane et aqua, et qui de cetero similia praesumpserint, poena simili puniantur. 26 Abbas de Lucella qui neglexit inquisitionem et correctionem de stratis inordinatis, tribus diebus sit in levi culpa, uno eorum in pane et aqua ; et iterum hoc ipsum ei committitur diligentius corrigendum et ad sequens Capitulum referendum. Similiter abbatibus de Campis, et de Bergis hoc idem committitur. 27 De Theodorico quondam abbate Oliveti qui cum sigillo et equis monasterii recessit, praecipitur ut sicubi sic vagabundus repertus fuerit, sigillum et equi et habitus ei auferantur. 28 Conversus de Marros qui hominem saecularem occidit, sententiae latae subiaceat. 29 Abbas Sancti-Sulpitii, si non usque ad Pascha Decano Matisconensi satisfecerit, omni sexta feria sit in pane et aqua, donec ei satisfaciat. 30 Similiter prior et cellerarii patiantur. 31 Querela Mansiadae, et fratrum Bonae fidei committitur abbatibus Floregiae et Vallis magnae pace vel iudicio terminanda, cum duobus de Ordine Carthusiensium quos prior Bonae fidei iudicaverit eis sociandos. 32 Quia abbas Fontis vivi nec venire ad Capitulum nec ordinem iam potest observare, *praecipitur* abbati de Columba, ut accepto secum abbate de Locedio, provideat domui in pastore et hoc ei abbas Locedii denuntiet. 33 Abbates de Sancto-Albino, de Linda, de Marmosen, de Gemundo, et de Gratia Sanctae Mariae qui hoc anno non venerunt ad Capitulum cum venire debuissent omni sexta feria sint in pane et aqua et extra stallum abbatis, donec se Cistercio repraesentent, et hoc eis patres abbates denuntient. 34 Praecipitur abbatibus Ursi campi et Caricampi, ut venientes ad Carolilocum, librum qui dicitur : *Cantica canticorum* translatum in romanum, incendi faciant, et si quos huiusmodi libros aliquis abbas invenerit in domo sua faciat eos concremari. 35 Querela inter abbates Stamedii et Casareti, committitur abbatibus Bonimontis et Altae combae, pace vel iudicio terminanda. 36 De converso Aquae bellae extumulato, committitur abbati Morimundi. 37 Abbas Salvanensis qui commodatum sibi conversum, commodavit episcopo, ut eum Romam mitteret, sex diebus sit in levi culpa, uno eorum in pane et aqua. 38 Prior de Castellione qui administrationem cuiusdam vineae deputatam conventui, sibi vindicabat, sex diebus sit in levi culpa, uno eorum in pane et aqua, et hoc de cetero tam ab ipso quam a ceteris prioribus caveatur sed suo officio sint contenti. 39 De petitione domini Salceburgensis super abbatia construenda, committitur abbatibus de Morimundo et de Lucella. 40 De abbate Varedone qui incaute et non nocendi proposito, de litteris domini Papae dicitur funiculum extraxisse, committitur abbati de Eleemosyna, ut inquirat diligenter et digne corrigat si quid invenerit corrigendum. 41 Domui Carrazeti conceditur ut sit in ordine annorum 65 cum de assensu domini Papae incorporata Ordini. 42 Abbas de Sconaugia qui deprehensus est in mendacio, in conspectu Capituli, sex diebus sit in levi culpa, uno eorum in pane et aqua, et quadraginta diebus extra stallum suum, quibus abstineat a divinis. Hoc autem de misericordia ei indulsimus cum dignus depositione fuerit iudicandus. 43 De loco quem comes de Aldeborc offert ab abbatiam construendam, committitur abbatibus de Campo-Sanctae-Mariae et de Bredelia. 44 Abbas de Crosquedam, qui mandatum Capituli nuntiare neglexit, de commissione querelae inter abbates de Commirs et Albae cornui, tribus diebus sit in levi culpa, uno eorum in pane et aqua. Abbas de Margan hoc ei denuntiet. 45 De corrigendo excessu monachorum Sancti-Sulpitii qui abbatem suum nimis inhoneste verbis et iniuriis tractaverunt, commititur abbatibus de Bona valle et de Bono radio et de Cassania, ut ad ipsum locum personaliter accedentes, ipsos quos magis culpabiles invenerint, auctoritate Capituli generalis, ad portam Pontiniaci pedites venire faciant, et iniuncta eis condigna poenitentia, per diversas domos Ordinis emittantur, et ibi taliter satisfaciant ut qui audierint, similia non praesumant. 46 De ingressu mulierum in abbatiam de Egris, committitur abbatibus de Bucham et de Sancto-Godardo quatenus ad eumdem locum accedentes, poenitentiam super his a Capitulo generali definitam, si observata non fuerit, faciant observari, et abbas de Egris sequenti Capitulo se praesentet super hoc articulo responsurus. 47 Abbas Novi castri qui sine licentia Capituli generalis Romam adiit, tribus diebus sit in levi culpa, uno eorum in pane et aqua. 48 Abbates qui convenerunt Parisiis, et de tenendo interdicto tractaverunt, sex diebus sint in levi culpa, uno eorum in pane et aqua. 49 De nova abbatia Loci Dei committitur abbatibus Cari campi, de Gardo, de Longo villari, quatenus ad ipsum locum accedentes, inquirant diligenter si ea quae a domino Thoma et patre suo ei collata sunt, in pace possidet et quiete, et quae invenerint sequenti Capitulo renuntient. 50 De petitione abbatis de Pratea, de construenda abbatia, committitur abbatibus de Albis petris, de Columna, et de Fonte Mauriniaci, quatenus ad eumdem locum personaliter accedant, et inquisita diligentius veritate, de statu ipsius loci, de distantia inter ipsum et vicinas abbatias, et de aliis convenientiis ad abbatiam construendam, ad sequens Capitulum quod invenerint reportantes. 51 Abbates qui pro communi interdicto cessaverunt a divinis vel submissa voce cantaverunt, seu tempore interdicti missas in locis interdictis celebraverunt, tribus diebus sint in levi culpa, uno eorum in pane et aqua. 52 Querela abbatis de Bonauda et Bergensium Sancti Egidii, committitur abbatibus de Bona valle et de Mansiada, usque ad festum Sancti Andreae terminanda, ita ut de cetero nulla super hoc quaestio audiatur. 53 Abbas de Barbareio qui 25 solidos dedit garcionibus archiepiscopi Rotomagensis pro sotularibus, tribus diebus sit in levi culpa, uno eorum in pane et aqua. 54 Monachus Sanctae-Mariae in Walfalia qui seipsum incidit, in assumptis ordinibus, non ministret, nec ad altiores promoveatur, nisi de mandato Summi Pontificis. 55 Abbas de Caudra qui in Curia domini papae dominum Cantuariensem tantum virum, et Ordini nostro gratum et acceptum, male infamavit, et in eundo et redeundo, in confusionem Ordinis carnes comedit et saecularibus contubernium habuit inhonestum deponitur in instanti et praecipitur ei quatenus usque ad Natale Domini Saviniaco se praesentet ; alioquin pro fugitivo de cetero habeatur. De sociis ipsius abbatis puniendis, committitur abbati Savigniacensi. Abbas de Beelanda hoc ei denuntiet. 56 Abbas de Ferraria qui a decem annis et ultra a diebus promotionis suae, non venit ad Capitulum, extra stallum suum maneat, et omni sexta feria sit in pane et aqua, donec ad sequens Capitulum se praesentet. Quod si contempserit, ex tunc pro deposito habeatur. Abbas Sambucina hoc ei denuntiet. 57 Monachi de Lini cum consilio patris abbatis, usque ad festum Omnium Sanctorum, eligant sibi abbatem ; alioquin ex tunc abstineant a divinis. 58 Abbas Sancti-Martini remittat abbati de Miratorio 20 solidos fortium Lugdunensium, quos ab ipso acceperat pro exequendis negotiis eius in Romana curia et non est executus ; in Capitulo generali cum affuerit, super hoc veniam petiturus. Hoc ei abbas de Sancto-Stephano in Bosco hoc ei nuntiet. 59 Abbas de Saltu novali qui quibusdam est accusatus, de quibus sine eius audientia plenam non possumus capere veritatem, in instanti Cistercio se praesentet super accusationibus responsurus, et interim abstineat a divinis. Quod si facere contempserit, ex tunc se sciat esse depositum. Abbates Sancti-Andreae et de Spina hoc ei denuntient. 60 Querela quae versatur inter domum Ulmeti et Templarios, committitur abbati Bonae vallis, compositione vel iudicio terminanda. 61 Praecipitur abbatibus de Lucella et de Paris, quatenus accedant ad comitem Lantgravium Holsatiae, deferentes ei verbum Capituli generalis pro abbatia de Husa prout instructi fuerint ab abbate Morimundi. 62 Quaerela Grandis Sylvae et Gemundi, committitur abbatibus de Obazina, de Bonauda, de Bono loco, compositione vel iudicio terminanda, ita ut super hoc de cetero nulla quaestio audiatur. 63 Petitio domini Guidonis de Dampetro de abbatia construenda, committitur abbatibus de Pratea, de Fonte Mauriniaci, quatenus locum ipsum adeuntes, considerent statum ipsius et principis voluntatem, et in sequenti Capitulo ipsum renuntient. 64 Magister et hospitalis grangiae de Obazina, qui, ut dicitur, aliquid aliud quam foenum et paleas non dederunt venientibus ad Capitulum, cum haberent, veniant pedites ad portam Cistercii satisfacturi de commisso. 65 Scribatur domino Papae ut parcat nobis mittere personas minus idoneas ad tenendum ordinem. Abbas de Sambucina litteras istas domino Papae praesentet. 66 Abbas Uterinae vallis qui contra prohibitionem Capituli conversum suum commodavit personae saeculari, sex diebus sit in levi culpa, uno eorum in pane et aqua, et conversum ipsum revocet in instanti, et quia de eo multa gravia proponentur, eum sub arctiori custodiat disciplina, et quamdiu hoc distulerit adimplere, omni sexta feria sit in pane et aqua. Abbas de Buzaio qui simili culpa tenetur, poena simili puniatur. Similiter sustineant qui opus simile praesumpserint perpetrare. 67 Abbas Fusneiacensis, qui monachum abbatem quondam de Boeriis habet et secundum instituta Ordinis, intra triginta dies professus est abbati de Camberon, et ei sine contradictione remittat. Quia vero in revocatione ipsius abbas Fusniacensis nimisdure processit, tribus diebus sit in levi culpa, primo eorum in pane et aqua. 68 Petitio *abbatis* Signiacensis de abbatia construenda abbatibus Igniaci, de Alna, de Camberone et firmiter eis iniungitur quatenus ad iam locum dictum, usque ad festum Sanctorum Omnium, personaliter accedant, et de statu ipsius diligenter inquirant, et quod viderint expedire, ordinent et disponant. 69 Super quaerela mercatorum de Tholosa, praecipitur ut abbates de Gismundo et de Bardonia eant coram episcopo Tholosano, et abbate Sancti-Saturnini et abbate Grandis sylvae, et coram eis stent iuri et firmiter observent quod ab illa fuerit compositione vel iudicio terminatum. 70 Philippus monachus de Albocornu qui sua auctoritate se dicit promotum in pontificem usque ad Pascha, Claraevalli se praesentet, et ibi stet ad mandatum abbatis Claraevallis. Alioquin pro fugitivo habeatur. Abbas de Margan hoc ei denuntiet. 71 Negotium de Eberbac committitur abbati Claraevallis. 